Presseinfo

December 2015

Peugeot 2008 DKR er klar med krigsmalingen

Den er lavere, bredere, hurtigere og har endnu mere power – og nu er Peugeot 2008 DKR netop præsenteret iført den endelige krigsmaling. Den krigeriske løve er sammen med et dream team bestående af Sébastian Loeb, Stéphane Peterhansel, Cyril Despres og Carlos Sainz klar til at erobre det legendariske Dakar Rally, der strækker sig over en storslået og krævende rejse gennem Argentina og Bolivia.

2008 DKR er udsmykket i farver, som repræsenterer de partnere, der er sammen med Peugeot om Dakar-projektet. Farverne understreger bilens nye og mere aggressive udseende, mens det sølvfarvede tag har en helt særlig funktion: at reflektere solen i den 50 grader varme Argentinske sommer.

*”Hvis bilen kører ligeså godt, som den ser ud, går vi et stærkt år i møde”*, siger direktør for Peugeot Sport, Bruno Famin, og fortsætter: *”Med det nye design ligner Peugeot 2008 DKR16 en fartdjævel, selv når den står stille. Vi ved, at vores biler har en stærk visuel tilstedeværelse under Dakar – nu er det op til os som team at få det meste ud af det”.*

Den 38. udgave af Dakar Rally skydes i gang i Buenos Aires, Argentina, lørdag den 2. januar og slutter i Rosairo lørdag den 16. januar. Foran Team Peugeot Total ligger 10.000 kilometers intens race, hvor de nærmest krydser hele Sydamerika.